133. ΑΠΟΦΑΣΗ ΥΠΟΥΡΓΟΥ ΕΞΩΤΕΡΙΚΩΝ Αριθ. 7000/29/ΑΣ144 της 15 Απρ./7 Μαΐου 1998 (ΦΕΚ Β΄  433) Οργάνωση και λειτουργία της Υπηρεσίας Ιστορικού Αρχείου. Έχοντας υπόψη: 1. Τ ο άρθρο 17 παρ. 6 του Ν.2594/98 «Περί Οργανισμού του Υπουργείου Εξωτερικών» (Α΄ 62). 2. Τις διατάξεις του άρθρου 29Α του Ν.1558/1985 « Κυβέρνηση και Κυβερνητικά Όργανα» (Α΄ 137), όπως προστέθηκε με το άρθρο 27 του Ν.2081/92 (Α΄ 154) και τροποποιήθηκε με το άρθρο 1 παρ. 2 εδ. α ΄ του Ν.2469/97 (Α΄ 38) και το γεγονός ότι από τις διατάξεις της παρούσας απόφασης δεν προκαλείται δαπάνη σε βάρος του κρατικού προϋπολογισμού, αποφασίζουμε: 1.Η Υπηρεσία Ιστορικού Αρχείου διαρθρώνεται ως εξής: α)Τμήμα ταξινόμησης και συντήρησης των εγγράφων. β)Τμήμα εκδόσεων. γ)Τμήμα εξυπηρέτησης της υπηρεσιακής έρευνας και παρακολούθησης της εργασίας των ακαδημαϊκών ερευνητών. δ)Τμήμα της Βιβλιοθήκης, με την αντίστοιχη Γραμματειακή υποστήριξή τους. 2.Στην Υπηρεσία Ιστορικού Αρχείου του ΥΠ.ΕΞ. συγκροτείται και λειτουργεί Επιτροπή, μέλη της οποίας ορίζονται: α)Ο Διευθυντής του Διπλωματικού Γραφείου του Υπουργού των Εξωτερικών. β)Ο επικεφαλής της Διευθύνσεως του ΥΠ.ΕΞ. στην αρμοδιότητα της οποίας εμπίπτει το περιεχόμενο του προς έρευνα φακέλου του Ιστορικού Αρχείου. γ)Ο προϊστάμενος της Υπηρεσίας Ιστορικού Αρχείου του ΥΠ.ΕΞ. Η Επιτροπή έχει ως αρμοδιότητες: α)την εξέταση των αιτήσεων των ερευνητών β)την εξέταση των φακέλων των ιστορικών αρχείων που πρόκειται να ερευνηθούν, για να διαπιστωθεί αν εμπίπτουν στις εξαιρέσεις της παραγράφου 3(γ) του άρθρου 17 του Ν. 2594/1998 γ)την υποβολή στον Υπουργό Εξωτερικών των εν λόγω αιτήσεων, με σκοπό την έγκριση χορηγήσεως της αιτουμένης άδειας προς έρευνα δ)την έγκριση ή απόρριψη των αιτημάτων των ερευνητών για αναπαραγωγή ή δημοσίευση των προς έρευνα ιστορικών φακέλων. 3.Η πραγματοποίηση από τους ερευνητές της εγκριθείσας κατά τα ανωτέρω έρευνας, καθώς επίσης και της δυνατότητας αναπαραγωγής και δημοσιεύσεως των φακέλων των ιστορικών αρχείων γίνεται, κατά την πρόβλεψη του άρθρου 16 παρ. 7 του Ν. 1599/1986 (ΦΕΚ Α΄ 75), με την επιφύλαξη των δικαιωμάτων πνευματικής ιδιοκτησίας και δεν περιλαμβάνει για τους ερευνητές ή τρίτους τη δυνατότητα αναπαραγωγής, διάδοσης, δημοσίευσης και χρησιμοποίησης για εμπορικούς λόγους των φακέλων αυτών. 